b'\n_START_ARTICLE_\nTriglycerid\n_START_PARAGRAPH_\nTriglycerider er en af de tre hovedgrupper af lipider popul\xc3\xa6rt kaldet fedtstoffer. Triglycerider er organiske kemiske forbindelser som best\xc3\xa5r af et glycerolmolekyle, hvortil der er bundet tre fedtsyrer via esterbindinger og ben\xc3\xa6vnes mere kemisk korrekt triacylglyceroler. Triglyceriderne findes i alle levende v\xc3\xa6sner, bl.a. i cellemembraner, intracellul\xc3\xa6re membraner og  liposomer (adiposomes eller eng. lipid droplet). Da hovedparten af alt fedtstof (b\xc3\xa5de vegetabilsk olie og dyrefedt) best\xc3\xa5r af triglycerider, er "fedtstof" og "fedt" ofte forvekslet med triglycerider. Dyriske triglycerider  har \xe2\x80\x93 i mods\xc3\xa6tning til de fleste plantetriglycerider \xe2\x80\x93 en h\xc3\xb8j andel af m\xc3\xa6ttede fedtsyrer. Dyrisk fedt er ofte fast ved stuetemperatur, mens vegetabilsk fedt er flydende (planteolie). _NEWLINE_Der har v\xc3\xa6ret meget fokus p\xc3\xa5 kostens indhold af fedststoffer, ikke bare m\xc3\xa6ngden men ogs\xc3\xa5 arten, m\xc3\xa6ttede fedtsyrer contra um\xc3\xa6ttede fedtsyrer og transfedtsyrer contra cis-fedtsyrer, se for eksempel  Omega-3-fedtsyre og Omega-9-fedtsyre. De Nordiske N\xc3\xa6ringsstofanbefalinger (NNA 2004) foreskriver at 25-35% af energien fra kosten skal komme fra fedt.\n_START_SECTION_\nFysiske egenskaber\n_START_PARAGRAPH_\nDen del af triacylglyceridmolekylet der indeholder glyceroldelen er vandopl\xc3\xb8selig. Resten af triglyceridmolekylet med de 3 lange carbonk\xc3\xa6der er derimod ikke vandopl\xc3\xb8seligt, de 3 carbonk\xc3\xa6der samler sig med hinanden og andre fedtsyrek\xc3\xa6der n\xc3\xa5r de kommer i vand, s\xc3\xa5ledes at glyceroldelen peger ud mod vandet mens fedtsyrek\xc3\xa6derne gemmes v\xc3\xa6k fra vandet. Dette er grunden til at fedt danner sm\xc3\xa5 dr\xc3\xa5ber i vand. _NEWLINE_Triglycerider med mange m\xc3\xa6ttede, t\xc3\xa6tpakkede fedtsyrer har et h\xc3\xb8jt smeltepunkt, de er faste ved stuetemperatur. Dette g\xc3\xa6lder f.eks. margarine og fedt p\xc3\xa5 k\xc3\xb8d. Triglycerider med mange um\xc3\xa6ttede fedtsyrer har et lavt smeltepunkt, de er flydende ved stuetemperatur, som f.eks. planteolie.\n_START_SECTION_\nNedbrydning i kroppen\n_START_PARAGRAPH_\nTriglycerider i kosten nedbrydes i kroppens ford\xc3\xb8jelsessystem. I den nederste del af maves\xc3\xa6kken, kaldet antrum, s\xc3\xb8nderdeles fedt til ganske sm\xc3\xa5 fedtdr\xc3\xa5ber og f\xc3\xb8res til tolvfingertarmen. Her nedbrydes fedtdr\xc3\xa5berne (stadig triglycerider) af enzymet lipase og galde til frie fedtsyrer og glycerol. Da fedtstoffer ikke er vandopl\xc3\xb8selige kan de ikke krydse tarmbarrieren, derfor bindes de til miceller, som er en slags transportstoffer med b\xc3\xa5de hydrofobe og hydrofile egenskaber, der f\xc3\xb8rer triglyceriderne ind i tarmepithelcellerne. _NEWLINE_Efter optagelsen i tarmcellerne samles triglyceriderne og transporteres nu via lymfen, til halsvenen hvor lymfen udt\xc3\xb8mmes, og herfra rundt til fedtv\xc3\xa6vet i kroppen. Ogs\xc3\xa5 her skal bruges et transportstof, da triglycerider ikke kan opl\xc3\xb8ses i blod. Der findes flere transportstoffer, de kaldes lipoproteiner og det st\xc3\xb8rste og af disse lipoproteiner er chylomikron.'